Source: http://ilmajoki.fi/ajankohtaista/?lang=fi&id=5175
Timestamp: 2018-12-11 02:38:30+00:00
Document Index: 6345967

Matched Legal Cases: ['§ 96', '§ 97', '§ 98', '§ 99', '§ 100', '§ 12', '§ 124', '§ 95']

Kunnanvaltuuston kokousuutiset 13.11.2017 - Ilmajoki
Kunnanvaltuuston kokouksen 13.11.2017 päätösten ennakkotiedote
§ 96 Tuloveroprosentti vuodelle 2018
Valtuusto päätti korottaa, äänin 30 – 5, tuloveroprosenttia 0,50 %, jonka jälkeen tuloveroprosentti on 20,75 %. Korotuksen hylkäämistä esitti valtuutettu Heikki Kuula, Hannu Akkasen ym. kannattamana. Korotuksen jälkeen kunnan tuloveroprosentti säilyy edelleen maakunnan alhaisimpana. Viimeksi kunnan tuloveroprosenttia on korotettu vuodelle 2014.
§ 97 Kiinteistöveroprosenttien määrääminen verovuodelle 2018
- Muiden asuinrakennusten kiinteistöveroprosentti 1,20
- Vakituisten asuinrakennusten kiinteistöveroprosentti 0,50
- Rakentamattoman rakennuspaikan kiinteistöveroprosentti 3,00
Kiinteistöveroprosentteihin ei tullut korotuksia.
§ 98 Ahonkylän koulun A-Rakennuksen peruskorjauksen muutostyöt ja lisäkustannukset
Ahonkylän koulun vanhimman 1930-luvulla rakennetun A-rakennuksen peruskorjaus- ja muutostyöhanke käsittää keittiötilojen uudelleen rakentamisen ja ruokasalin peruskorjaus- ja muutostyöt. Rakenteiden purkutöiden yhteydessä todettiin, että alapohjarakenteiden purkua ja uudelleen rakentamista oli toteutettava suunniteltua laajemmin. Rakennustöiden yhteydessä avattiin myös ruokasalin ja sen yläpuolella olevan välipohjan lattiarakenteita, jolloin todettiin, että myös välipohjan rakenteita on tarve rakentaa kokonaan uudelleen. Hankkeen korjauslaajuuden muutostarpeen vuoksi A-rakennuksen peruskorjaus- ja muutostyölle varattiin vuoden 2017 talousarvioon lisämäärärahaa yhteensä 400.000 euroa (kustannusarvio 350.000 euroa + varaus suunnitteluratkaisujen ennalta arvaamattomiin kustannuksiin sekä muihin kustannusmuutoksiin 50.000€). Lisämääräraha 400.000 € katetaan lainanotolla.
§ 99 Seinäjoen koulutuskuntayhtymän yhtymävaltuuston valittiin jäseniksi
Kunnanvaltuusto on 19.6.2017 valinnut Seinäjoen koulutuskuntayhtymän yhtymävaltuuston jäseniksi Irma Petäjävirran, Heikki Koskimiehen ja Markku Koskelan. Seinäjoen koulutuskuntayhtymän puolesta on todettu, että valituksi tullut Heikki Koskimies on kuntayhtymän työntekijä ja hän ei täten ole vaalikelpoinen yhtymävaltuustoon.
Heikki Koskimiehen tilalle valittiin Antti Ålander.
§ 100 Laidunalueen korttelin 267/1 tontin myyntihinta ja myyntiehdot
Kunnanvaltuusto hyväksyi tontin 267/1 myyntihinnaksi 5 €/m2 ja myyntiehdot ovat kunnanvaltuuston aikaisempien hyväksymien periaatteiden mukaiset (24.1.1991 § 12 ja 28.9.1993 § 124 ).
Kokouksessa jätettiin kaksi valtuustoaloitetta:
- Ilmajoen kunnan on järjestettävä kaikille 15 -24 vuotiaille kuntalaisille maksuton ehkäisy
- Toteutetaan kuntastrategiaa ja tehdään perheiden palveluista maakunnan parhaat
§ 95 Ilmajoen Musiikkijuhlat ry:n ajankohtaiskatsaus
- Musiikkijuhlien hallituksen pj Timo Kosonen ja hallituksen jäsen Juha Fält esittivät valtuustolle ajankohtaiskatsauksen. /HK